मिस्टर ओलम्पिया
मिस्टर ओलम्पिया (अंग्रेज़ी: Mr. Olympia) फिटनेस एंड परफॉरमेंस वीकेंड में ओपन डिवीजन में पेशेवर पुरुषों की बॉडीबिल्डिंग प्रतियोगिता के विजेता को दिया जाने वाला खिताब है। यह एक अंतरराष्ट्रीय बॉडीबिल्डिंग प्रतियोगिता है जो सालाना आयोजित की जाती है। पूर्व बॉडीबिल्डिर जो वीडर ने यह प्रतियोगिता की शुरुआत की थी। उन्होंने ऐसा इसलिए किया जिससे मिस्टर यूनिवर्स के विजेताओं को बॉडीबिल्डिंग जारी रखने और पैसा कमाने में सहायता हो। पहली मिस्टर ओलम्पिया प्रतियोगिता 18 सितंबर, 1965 को ब्रुकलिन एकेडमी ऑफ म्यूजिक, न्यूयॉर्क शहर में आयोजित की गई थी। इसमें लैरी स्कॉट ने अपने दो सीधे खिताबों में से पहला जीता था। इस प्रतियोगिता में जीत का रिकॉर्ड 8 है, जो ली हैनी (1984-1991) और रोनी कोलमैन (1998-2005) के पास है। इसमें आर्नोल्ड श्वार्ज़नेगर ने भी भाग लिया है। उस समय वह अपने मूल देश ऑस्ट्रिया का प्रतिनिधित्व करते थे। मिस्टर ओलम्पिया के मुख्य खिताब के अलावा अन्य ख़िताब हैं, वर्ष 2012 से 212 डिवीजन, वर्ष 2013 से पुरुष फिजिक डिवीजन और वर्ष 2016 से क्लासिक फिजिक डिवीजन। मिस्टर ओलम्पिया को बॉडीबिल्डिंग का सबसे बड़ा ख़िताब माना जाता है। इसी के समकक्ष महिला खिताब मिस ओलम्पिया है। मिस ओलम्पिया खिताब के साथ-साथ, महिला खिताबों में फिटनेस और फिगर प्रतियोगियों के लिए फिटनेस ओलम्पिया और फिगर ओलम्पिया शामिल हैं। सभी चार प्रतियोगिताएं एक ही सप्ताहांत के दौरान होती हैं।